પત્રમાં એમનો મોબાઇલ નંબર પણ લખ્યો હતો. કોઈ વાચકને ફોન પર અંગત માર્ગદર્શન આપવું એ સમયની રીતે શક્ય નથી અને હવે તો કાયદો પણ એવું કરવાની ના પાડે છે. માટે આ લેખ દ્વારા એમના મનની શંકા દૂર કરી આપું છું. માત્ર લિપિ માટે જ નહીં, પણ આ માહિતી એનાં જેવી સ્થિતિમાં મુકાયેલી સેંકડો સગર્ભાઓને પણ ખપમાં આવશે. સાદી ભાષામાં સમજાવું તો ગર્ભવતી સ્ત્રીનાં ગર્ભાશયને પાણી ભરેલા માછલીઘર સાથે સરખાવી શકાય. જેવી રીતે માછલીઘરમાં તરતી માછલીની ચારે બાજુએ પાણી રહેલું હોય છે તેવી જ રીતે ગર્ભસ્થ શિશુ પણ ગર્ભજળમાં તરતું હોય છે.